

פרשת חיי שרה

**פרשת השבוע – הצעה לשיחת מפקד**

פרשת השבוע היא קטע מתוך חמשת חומשי התורה שנקרא בכל שבת (וראשיתו נקראת גם בימים שני וחמישי) במטרה להשלים מחזור קריאה שנתי של התורה כולה המתחיל לאחר שמחת תורה.

השבת נקרא את פרשת "חיי שרה", הפרשה החמישית בספר בראשית (פרק כג, פס' א  – פרק כה, פס' יח). הפרשה פותחת במותה של שרה ובקניית מערת המכפלה. מיד לאחר מכן, **מתארת התורה את מסעו של אליעזר עבד אברהם, שיצא לארם נהרים (עיראק של ימינו) כדי למצוא אישה ליצחק.**

במסעו, מגיע אליעזר אל באר הסמוכה לעיר ושם נפגש ברבקה. הוא פונה אליה ומבקש: **"הגמיאיני נא מעט מים מכדך"** (פרק כד, פס' יז). אין זו בקשה פשוטה, מאחר ושאיבת מים היא מלאכה קשה, אך רבקה מזדרזת למלא בקשתו של האיש הזר והעייף ודואגת לו ולגמליו: **"ותאמר שתה אדוני... ותכל להשקותו ותאמר גם לגמליך אשאב עד אם כלו לשתות"** (פרק כד, פס' יט-כ).

פעולתה של רבקה הרשימה את אליעזר ולימדה אותו על רגישותה ויכולתה לראות לעומקו של האדם שעומד מולה. בהקשר זה, **בולטת יכולתה לראות את מצוקותיו וצרכיו של אדם,** שבמבט ראשון נראה כאילו הוא לא זקוק לעזרה. בחוכמת הלב שלה, היא מבינה שאם אדם עומד על שפת הבאר לאחר מסע ארוך, לא שותה ולא משקה את גמליו הוא ודאי זקוק ליד תומכת והיא נרתמת לסייע לו. סופה של הפרשה בנישואי רבקה ליצחק.

בימי המלחמה אנחנו רואים שוב ושוב עד כמה הרגישות, ראיית האחר והמוכנות לסייע לו, היא יסוד ביכולתנו לפעול יחד. בעת הזו נטה כתף וקשב לחברינו ליחידה, נחזק ונתמוך זה בזה ונביא לידי ביטוי את **סוד כוחנו כמסגרת וצבא** - **הרעות והערבות ההדדית ביננו!**